**Sol·licituds de subvencions per a projectes culturals 2025**

Aquest document conté unes indicacions bàsiques, NO SÓN LES BASES que regulen la concessió de subvenció. Us recomanem que les llegiu atentament abans d’omplir els formularis. Les trobareu a [AQUI](http://www.manresa.cat/web/menu/17492-2025)

Si teniu qualsevol dubte, podeu contactar amb nosaltres a:

**Regidoria de Cultura**Centre Cultural el Casino  
Passeig de Pere III, 27, baixos  
Tel. 938 753 410  
[cultura@ajmanresa.cat](mailto:cultura@ajmanresa.cat)

**Preguntes freqüents:**

[ Per a què es poden demanar subvencions?](#_Toc161911314)

[ Qui les pot demanar?](#_Toc161911315)

[ Fins quan es pot presentar la sol·licitud i quan es resoldrà?](#_Toc161911316)

[ Com s’ha de demanar?](#_Toc161911317)

[ Quina quantitat es pot demanar?](#_Toc161911318)

[ Quins conceptes són subvencionables?](#_Toc161911319)

[ Com es determina la quantitat que es concedeix?](#_Toc161911320)

[ Quan es cobren les subvencions?](#_Toc161911321)

[ Hem rebut menys del demanat, què hem de fer?](#_Toc161911322)

[ Quan s’ha de justificar i com s’ha de fer?](#_Toc161911323)

[ Què passa ni no es justifica correctament el projecte?](#_Toc161911324)

[ Quins compromisos adopta la receptora d’una subvenció?](#_Toc161911325)

# Per a què es poden demanar subvencions?

Per a finançar qualsevol projecte o programa d’activitats culturals que es porti a terme a la ciutat de Manresa durant el 2025, independentment de la seva dimensió.

# Qui les pot demanar?

Essencialment, les **associacions sense ànim de lucre** inscrites al Registre Municipal d’Entitats. També ho poden fer un grup de persones, si es compleixen certs requisits. Altres persones jurídiques, consulteu les bases o contacteu amb la regidoria.

# Fins quan es pot presentar la sol·licitud i quan es resoldrà?

La data límit és el **30 DE MAIG de 2025**. Les sol·licituds tenen una tramitació d’uns tres mesos, aproximadament, a comptar a partir d’aquesta data.

# Com s’ha de demanar?

La sol·licitud de subvenció s’ha de fer de forma telemàtica i es necessita un certificat digital per signar la sol·licitud.

Cal omplir els **formularis** que trobareu [AQUÍ](http://www.manresa.cat/web/menu/17492-2025)  
La **sol·licitud** es presenta a [AQUÍ](https://www.manresa.cat/seu/menu/fitxa/1091)

Heu de seleccionar el formulari adequat en funció del projecte:

|  |  |  |
| --- | --- | --- |
| **MODALITAT A:** Projectes culturals destacats | Projectes singulars de gran impacte amb pressupost superior a 35.000 €, entre altres requisits. | Formulari modalitat A + full pressupost |
| **MODALITAT B:** Projectes de dinamització cultural | Pressupost fins a 5.000 € o sol·licitud de subvenció de 1.500 € màxim | Formulari simplificat  + full pressupost |
| Pressupost superior a 5.000 € o sol·licitud de subvenció superior a 1.500 € | Formulari modalitat B + full pressupost |

És molt important que ompliu curosament el formulari. Els apartats que deixeu en blanc no es podran puntuar. Tampoc si no informeu suficientment del que se us demana. No doneu per suposat que ja es coneix el projecte, **expliqueu-lo tan bé com sigui possible.**

# Quina quantitat es pot demanar?

Es pot demanar, com a màxim, **fins al 50%** del cost del projecte, tenint en compte que:

1. **No està garantit que es concedeixi en la seva totalitat**, perquè dependrà del nombre de sol·licituds i de la puntuació que rebi el projecte.
2. A l’hora de justificar, s’han de tenir comprovants de pagament **per la totalitat del cost del projecte**, no només de la quantitat concedida

# Quins conceptes són subvencionables?

Qualsevol despesa necessària per portar a terme el projecte com les de contractació d’artistes, les de producció d’esdeveniments, les de comunicació, la contractació de personal d’organització, etc.

En general, es poden presentar les despeses de funcionament de l’entitat amb el límit del 10% del pressupost (o del 25% si esteu pagant un lloguer pel local o és un local en propietat).

Hi ha despeses que no són subvencionables, per exemple les despeses bancàries i financeres i els àpats.

# Com es determina la quantitat que es concedeix?

A les bases es recullen detalladament els **criteris de valoració** que s’apliquen per puntuar els projectes. A major puntuació, major subvenció, sempre amb el límit del 50% del pressupost.

Resumidament, es té en compte:

1. La **viabilitat econòmica** del projecte: si compta amb recursos suficients, a part de la subvenció que es demana.
2. La **qualitat** del projecte: és l’interès cultural del projecte en sí mateix i el rigor en la seva gestió. Per la seva valoració **és molt important que el projecte estigui ben explicat.**
3. La **capacitat d’impacte** del projecte: la rellevància del projecte i la seva capacitat per aglutinar públic i generar valor cultural i social.

**Les subvencions per als projectes que no arribin a una puntuació de 50 són denegades.**

# Quan es cobren les subvencions?

Un cop comunicada la resolució i finalitzat el termini d’al·legacions, aproximadament uns tres mesos comptats a partir de la data límit de presentació de sol·licituds.

Fins a 10.000 €, es cobra de forma avançada el 100% de l’import. La resta de subvencions, rebran una avançament del 50% i la resta quan justifiqui la despesa. En tot cas, sereu informats en el moment de rebre la notificació de la concessió.

# Hem rebut menys del demanat, què hem de fer?

Opcionalment, podeu presentar una proposta de **reformulació del projecte**, restant la quantitat que no se us ha atorgat.

Exemple:

1. Projecte de 10.000 € i es demana subvenció de 5.000 €
2. S’atorga subvenció de 3.500 € (1.500 € menys que la demanada)
3. Es pot reformular el pressupost així: 10.000 – 1.500 € = 8.500 €

Aquest nou import passarà a ser el **cost del projecte que s’haurà de justificar**.

# Quan s’ha de justificar i com s’ha de fer?

La notificació que rebreu informant de la quantitat concedida, fixa també la data màxima de justificació.

Caldrà presentar una memòria de les actuacions realitzades, uns exemples de materials de difusió que continguin el logotip de l’Ajuntament i un resum econòmic que contingui una relació detallada de totes les factures i de les fonts de finançament que ha tingut el projecte.

Si la subvenció és superior a 6.000 €, a més, caldrà presentar telemàticament totes les factures i justificants. Només s’admeten factures legals, acompanyades del corresponent rebut o ordre de transferència bancaria.

Si s’ha aplicat retencions d’IRPF, caldrà presentar també el Model 190 d’Hisenda.

Les factures i tots els comprovants de pagaments s’han de conservar durant un mínim de 6 anys i es podrà requerir la seva presentació en qualsevol moment. De la mateix manera, l’Ajuntament pot encarregar una auditoria dels comptes de qualsevol entitat que hagi percebut una subvenció municipal.

# Què passa ni no es justifica correctament el projecte?

El projecte es considera que no ha estat justificat si no s’han presentat dins del termini tota la documentació requerida (memòria, pressupost i aplicació del logo) i comportarà la revocació total de la subvenció.

Si s’ha presentat la documentació, es poden donar diferents situacions, en funció de l’import justificat:

1. Si es justifica menys del 50% del cost previst, es considera que no s’han realitzat les activitats previstes i es revoca íntegrament la subvenció.
2. Si es justifica el 50% o més, es redueix proporcionalment la subvenció.
3. Si es justifica més del 80%, es considera ben justificada la subvenció.

En qualsevol cas, l’import justificat haurà de ser almenys el doble de la subvenció rebuda.

Si es determina que no correspon pagar la totalitat de la subvenció, es tramitarà la devolució de qualsevol import cobrat indegudament, amb l’aplicació dels interessos que legalment correspongui.

# Quins compromisos adopta la receptora d’una subvenció?

* Realitzar l’actuació per a la qual ha estat subvencionada
* Aplicar correctament la subvenció a la finalitat per a la qual ha estat atorgada
* Informar del finançament públic del projecte mitjançant el logotip de l’Ajuntament en tots els seus canals de difusió i sota el lema “Amb el suport de...”.
* I, en general, mantenir els principis ètics i les regles de conducta que són exigibles per als receptors de subvencions públiques